EA ร่วง 6.14% สวนทิศทางตลาดฯ-โบรกฯมองกำไรปีนี้โตก้าวกระโดด
EA ร่วง 6.14% สวนทิศทางตลาดฯ-โบรกฯมองกำไรปีนี้โตก้าวกระโดด
1 ก.พ. 2560

ผู้สื่อข่าวรายงานว่า บริษัท พลังงานบริสุทธิ์ จำกัด (มหาชน) หรือEA ณ เวลา 10.34 น. อยู่ที่ระดับ 26.75 บาท ลบ 1.75 บาท หรือ  6.14% ด้วยมูลค่าซื้อขาย 258.57 ล้านบาทราคาหุ้นร่วงสวนตลาด โดย ณ เวลา 10.35 น. ดัชนีอยู่ที่ระดับ 1579.04 จุด บวก 1.73 จุด หรือ 0.11% ด้วยมูลค่าซื้อขาย 1.07 หมื่นล้านบาท

บล.ฟินันเซีย ไซรัสระบุในบทวิเคราะห์ว่า โรงไฟฟ้าพลังงานลม 3 โรงรวม 126MW ที่จ.สงขลาและจ.นครศรีธรรมราช ซึ่งสร้างเสร็จแล้วและควร COD ตั้งแต่ต้นปี 2017 แต่เหตุน้ำท่วมที่ภาคใต้ในช่วงที่ผ่านมาแม้ไม่ได้ทำให้สินทรัพย์ของบริษัทเสียหายแต่ทำให้การเดินทางเพื่อทดสอบการเดินไฟฟ้าซึ่งเป็นขั้นตอนสุดท้ายก่อน COD ล่าช้าไป มีแนวโน้มว่าโรงไฟฟ้าพลังงานลมทั้ง 3 โรงนี้จะเริ่มทยอย COD ได้ในเดือน ก.พ. นี้ ซึ่งทำให้กำลังการผลิตไฟฟ้าของ EA ณ สิ้นปี 2016 มีทั้งสิ้น 278MW เป็นโรงไฟฟ้าพลังงานแสงอาทิตย์ทั้งหมด และในปี 2017 จะมีโรงไฟฟ้าพลังงานลมซึ่งเป็นโครงการแรกของบริษัทเข้ามา 126MW ทำให้สิ้นปี 2017 มี 404MW และปี 2018 จะมีโรงไฟฟ้าพลังงานลมเฟส 2 ที่จ.ชัยภูมิเข้ามาเพิ่มอีก 260MW รวมเป็นกำลังผลิตไฟฟ้าทั้งสิ้น 664MW ณ สิ้นปี 2018 (แบ่งเป็นโรงไฟฟ้าพลังงานแสงอาทิตย์ 278MW + โรงไฟฟ้าพลังงานลม 386MW) 
การเลื่อน COD ของโรงไฟฟ้าพลังงานลม 126MW จากปลายปี 2016 มาเข้าปีนี้ ทำให้คาดกำไรสุทธิปี 2016 +21.1% Y-Y โดยมีโรงไฟฟ้าขนาด 90MW ที่เพิ่มเข้ามา 1 โรงในช่วงต้น เม.ย. (คาดกำไร 4Q16 +16% Q-Q, +28% Y-Y เป็น 831 ล้านบาท) กำไรจะกลับมาเติบโตในอัตราเร่งอีกครั้งในปี 2017 และเติบโตเต็มที่ในปี 2019 หลังโรงไฟฟ้าพลังงานลม 126MW เข้ามาตั้งแต่ต้นปี 2017 และอีก 260MW ในปี 2018 เราคาดกำไรสุทธิปี 2017 +36% Y-Y ปี 2018 +40% Y-Y และปี 2019 +35% Y-Y กำไรที่เติบโตอย่างรวดเร็วทำให้ PE ปัจจุบันที่ 24 เท่า ลดเหลือเพียง 12 เท่าในปี 2019 กำไรที่เป็นขาขึ้นตลอดช่วง 3 ปีข้างหน้า ฐานการเงินที่แข็งแรงพร้อมขยายธุรกิจโดยไม่ต้องเพิ่มทุน ทำให้ยังคงแนะนำซื้อปรับราคาพื้นฐานขึ้นเล็กน้อยเป็น 33 บาทจากเดิม 32 บาท    
 
 